b'\n_START_ARTICLE_\nVassili Net\xc5\xa1ajev\n_START_PARAGRAPH_\nVassili Mihhailovit\xc5\xa1 Net\xc5\xa1ajev (vene keeles \xd0\x9d\xd0\xb5\xd1\x87\xd0\xb0\xd0\xb5\xd0\xb2, \xd0\x92\xd0\xb0\xd1\x81\xd0\xb8\xd0\xbb\xd0\xb8\xd0\xb9 \xd0\x9c\xd0\xb8\xd1\x85\xd0\xb0\xd0\xb9\xd0\xbb\xd0\xbe\xd0\xb2\xd0\xb8\xd1\x87; 20. jaanuar 1860 Moskva \xe2\x80\x93 1935 Moskva, t\xc3\xa4pne surmaaeg teadmata) oli Eestis tegutsenud vene \xc3\xb5igusteadlane ja t\xc3\xb5lkija.\n_START_SECTION_\nElulugu\n_START_PARAGRAPH_\nVassili Net\xc5\xa1ajev oli rahvuselt venelane ja preestri poeg._NEWLINE_1881 l\xc3\xb5petas ta Moskva \xc3\x9clikooli \xc3\xb5igusteaduskonna, j\xc3\xa4i samasse valmistuma professorikutseks ning 1885 sooritas magistrieksamid. 1886\xe2\x80\x931887 t\xc3\xa4iendas end Berliini, Leipzigi, Strasbourgi, M\xc3\xbcncheni ja Pariisi \xc3\xbclikoolis. 1888 t\xc3\xb6\xc3\xb6tas ta Jaroslavlis Demidovi juriidilises l\xc3\xbctseumis dotsendina Rooma ja tsiviil\xc3\xb5iguse alal ning 1889\xe2\x80\x931893 Odessas Novorossiiski \xc3\x9clikoolis. 1893\xe2\x80\x931902 oli ta Tartu \xc3\x9clikoolis Vene tsiviil\xc3\xb5iguse ja kohtukorralduse professor, luges ka Baltimaade kohaliku \xc3\xb5iguse kursust, aastast 1902 Peterburis Justiitsministeeriumi juristkonsult, pidas \xc3\xbchtlasi dotsendina loenguid Peterburi \xc3\x9clikoolis, hiljem oli K\xc3\xb5rgemate Naiskursuste professor. Net\xc5\xa1ajev tegutses ka advokaadina. Ta oli Venemaa tsiviilkoodeksi uue projekti erin\xc3\xb5upidamise liige. Aastast 1922 oli ta Petrogradi \xc3\x9clikooli tsiviil\xc3\xb5iguse professor, hiljem teadur.\n_START_SECTION_\nTeadust\xc3\xb6\xc3\xb6\n_START_PARAGRAPH_\nNet\xc5\xa1ajev avaldas artikleid tava\xc3\xb5iguse ja Vene ning v\xc3\xa4lisriikide \xc3\xb5iguse ajaloost, tegi kaast\xc3\xb6\xc3\xb6d ents\xc3\xbcklopeediatele, sh F. A. Brockhausi \xe2\x80\x93 J. A. Jefroni "Ents\xc3\xbcklopeedilisele s\xc3\xb5naraamatule", t\xc3\xb5lkis vene keelde teiste maade \xc3\xb5igusalaseid teoseid.'